Oud-president FW de Klerk het Vrydag in Den Haag tydens die 12de Europese lesing sy eie weergawe van voormalige pres. Thabo Mbeki se “Ek is ‘n Afrikaan”-toespraak gelewer.

“My voorvaders was Hugenote uit Frankryk wat in 1688 via Holland na Suid-Afrika toe gekom het,” het hy in sy toespraak gesê. “My kultuur, soos die kulture van so baie mense regoor die wêreld, is deurtrek met ongeëwenaarde literatuur, kuns en musiek uit Europa. En steeds is ek ‘n Afrikaan.”

Ondanks diep wortels in die Europese kultuur, identifiseer De Klerk met Afrika en beskou homself as ‘n Afrikaan. “Ek streef daarna om sy belange in verhouding met die res van die wêreld te bevorder, en ek ondersteun sy sportspanne wanneer hulle spanne van ander kontinente aandurf.”

De Klerk sê die dinamika tussen Afrika en Europa het die afgelope paar jaar verander weens die vinnige groei in Afrika, terwyl Europa se aansien wêreldwyd afneem. “Die realiteit is dat die Europese mark nie meer so doeltreffend funksioneer soos dit moet nie,” het hy gesê. “’n Afname in geboortes dra ook tot Europa se probleme by, maar grootskaalse immigrasie uit ander dele van die wêreld kan die kontinent se karakter fundamenteel verander.”

Volgens De Klerk is dit noodsaaklik vir Europa dat dit goed sal gaan met Afrika, aangesien politieke en ekonomiese probleme in Afrika ‘n “onkeerbare vloedgolf van vlugtelinge” tot gevolg sal hê. “Maar Afrika het ook ‘n behoefte aan ‘n sterk Europa, wat sy regmatige rol in die wêreld kan speel.”

De Klerk sê Europa moet meer aandag gee aan Afrika as deel van sy strategiese wêreldbeskouing.